

VLADA REPUBLIKE HRVATSKE

Zagreb, 25. veljače 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Državni hidrometeorološki zavod |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt konačnog prijedloga zakona o potvrđivanju Sporazuma između Vlade Republike Hrvatske i Svjetske meteorološke organizacije o pravnom statusu i djelovanju Ureda za projekte Svjetske meteorološke organizacije u Republici Hrvatskoj |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**KONAČNI PRIJEDLOG ZAKONA O POTVRĐIVANJU Sporazuma između Vlade Republike Hrvatske i Svjetske meteorološke organizacijE o pravnom statusu i djelovanju Ureda za projekte Svjetske meteorološke organizacije u Republici Hrvatskoj**

**Zagreb, veljača 2021.**

**KONAČNI PRIJEDLOG ZAKONA O POTVRĐIVANJU SPORAZUMA IZMEĐU VLADE REPUBLIKE HRVATSKE ISVJETSKE METEOROLOŠKE ORGANIZACIJEO PRAVNOM STATUSU I DJELOVANJU UREDA ZA PROJEKTE SVJETSKE METEOROLOŠKE ORGANIZACIJE**

**U REPUBLICI HRVATSKOJ**

1. **USTAVNA OSNOVA**

Ustavna osnova za donošenje Zakona o potvrđivanju Sporazuma između Vlade Republike Hrvatske i Svjetske meteorološke organizacije o pravnom statusu i djelovanju Ureda za projekte Svjetske meteorološke organizacije u Republici Hrvatskoj sadržana je u odredbi članka 140. stavka 1. Ustava Republike Hrvatske (Narodne novine, br. 85/10 - pročišćeni tekst i 5/14 - Odluka Ustavnog suda Republike Hrvatske).

1. **OCJENA STANJA I CILJ KOJI SE DONOŠENJEM ZAKONA ŽELI POSTIĆI**

Republika Hrvatska je članica Svjetske meteorološke organizacije (u daljnjem tekstu: WMO), specijalizirane ustanove Ujedinjenih naroda za meteorologiju, hidrologiju i srodne geofizičke znanosti, od 8. studenoga 1992.

Republika Hrvatska aktivno sudjeluje u programima i projektima WMO-a uključujući sudjelovanje u neprekidnoj međunarodnoj razmjeni meteoroloških, hidroloških i srodnih podataka i proizvoda.

Republika Hrvatska je bila domaćin znatnog broja regionalnih i globalnih sastanaka, radionica i konferencija WMO-a. S obzirom na niz uspješno provedenih projekata WMO-a za jačanje kapaciteta meteoroloških i hidroloških službi u jugoistočnoj Europi Vlada Republike Hrvatske je podržala uspostavu Ureda za projekte Svjetske meteorološke organizacije u Republici Hrvatskoj (u daljnjem tekstu: Ured za projekte WMO-a) sklapanjem Sporazuma između Vlade Republike Hrvatske i Svjetske meteorološke organizacija o pravnom statusu i djelovanju Ureda za projekte Svjetske meteorološke organizacije u Republici Hrvatskoj (u daljnjem tekstu: Sporazum).

Od rada Ureda za projekte WMO-a očekuje se znatna društveno-ekonomska korist s gledišta jačanja Republike Hrvatske kao centra izvrsnosti za meteorologiju i hidrologiju u jugoistočnoj Europi te jačanja otpornosti na prirodne nepogode u uvjetima globalnih klimatskih promjena.

Sklapanjem Sporazuma olakšat će se provedba projekata WMO-a u jugoistočnoj Europi u nadolazećem razdoblju.

Sporazum je u ime Republike Hrvatske, 28. rujna 2020. u Zagrebu, potpisala glavna ravnateljica Državnog hidrometeorološkog zavoda i stalna predstavnica Republike Hrvatske pri WMO-u dr. sc. Branka Ivančan-Picek, a u ime WMO-a, 12. listopada 2020. u Ženevi, glavni tajnik WMO-a prof. Petteri Taalas.

1. **OSNOVNA PITANJA KOJA SE PREDLAŽU UREDITI ZAKONOM**

Ovim se Zakonom potvrđuje Sporazum kako bi njegove odredbe, u smislu članka 141. Ustava Republike Hrvatske, postale dio unutarnjeg pravnog poretka Republike Hrvatske.

Sporazumom se uređuju bitni elementi neophodni za uspostavu i djelovanje Ureda za projekte WMO-a u Republici Hrvatskoj, njegova pravna osobnost, odgovornost, njegovo osoblje, prostorije i sredstva, sloboda djelovanja i sastajanja, povlastice i imuniteti, provedba, rješavanje sukoba, pitanja poput izmjena i dopuna te stupanja na snagu Sporazuma.

1. **OCJENA SREDSTAVA POTREBNIH ZA PROVEDBU ZAKONA**

Za provedbu ovoga Zakona nije potrebno osigurati dodatna financijska sredstva u državnom proračunu Republike Hrvatske.

Sredstva potrebna za provedbu Zakona osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu na aktivnosti A654071 Međunarodne obveze, izvoru financiranja 31 Vlastiti prihodi i na A654000 izvoru 11 – Opći prihodi i primici, u ukupnom iznosu od 340.000,00 kuna po godini.

Planirana sredstva bit će utrošena za redovne troškove režija (struja, voda, telefon i slično), za nabavu nefinancijske imovine (računala, namještaj i ostala uredska oprema), i plaću zaposlene djelatnice. U skladu s člankom 5. Sporazuma Državni hidrometeorološki zavod ima zaposlenu djelatnicu s poznavanjem engleskog jezika na puno radno vrijeme čija je plaća osigurana u Državnom proračunu na aktivnosti A654000 izvoru 11, u ukupnom godišnjem iznosu 76.000,00 kuna. U skladu s člankom 6. Sporazuma, sredstva koja se odnose na uredski prostor, namještaj i uredsku opremu (skupine rashoda 32 i 42), u godišnjem iznosu 264.000,00 kuna, osigurana su u Državnom proračunu na aktivnosti A654071 Međunarodne obveze izvoru 31 – Vlastiti prihodi.

1. **ZAKONI KOJIMA SE POTVRĐUJU MEĐUNARODNI UGOVORI**

Temelj za donošenje ovoga Zakona nalazi se u članku 207.a Poslovnika Hrvatskoga sabora (Narodne novine, br. 81/13, 113/16, 69/17,29/18, 53/20, 119/20 – Odluka Ustavnog suda Republike Hrvatske i 123/20), prema kojemu se zakoni kojima se, u skladu s Ustavom Republike Hrvatske, potvrđuju međunarodni ugovori donose u pravilu u jednom čitanju, a postupak donošenja pokreće se podnošenjem konačnog prijedloga zakona o potvrđivanju međunarodnog ugovora. Donošenje ovoga Zakona pretpostavka je za ispunjenje formalno-pravnih uvjeta kako bi Sporazum stupio na snagu.

S obzirom na prirodu postupka potvrđivanja međunarodnih ugovora, kojim država i formalno izražava spremnost biti vezana već sklopljenim međunarodnim ugovorom, kao i na činjenicu da u ovoj fazi postupka, u pravilu, nisu moguće izmjene ili dopune teksta međunarodnog ugovora, predlaže se ovaj Prijedlog zakona raspraviti i prihvatiti u jednom čitanju.

**KONAČNI PRIJEDLOG ZAKONA O POTVRĐIVANJU SPORAZUMA IZMEĐU VLADE REPUBLIKE HRVATSKE I SVJETSKE METEOROLOŠKE ORGANIZACIJE O PRAVNOM STATUSU I DJELOVANJU UREDA ZA PROJEKTE SVJETSKE METEOROLOŠKE ORGANIZACIJE**

**U REPUBLICI HRVATSKOJ**

**Članak 1.**

Potvrđuje se Sporazum između Vlade Republike Hrvatske i Svjetske meteorološke organizacije o pravnom statusu i djelovanju Ureda za projekte Svjetske meteorološke organizacije u Republici Hrvatskoj, potpisan u Zagrebu 28. rujna 2020. i u Ženevi 12. listopada 2020., u izvorniku na hrvatskom i engleskom jeziku.

**Članak 2.**

Tekst Sporazuma iz članka 1. ovoga Zakona, u izvorniku na hrvatskom jeziku, glasi:

**SPORAZUM**

**IZMEĐU**

**VLADE REPUBLIKE HRVATSKE**

**I**

**SVJETSKE METEOROLOŠKE ORGANIZACIJE**

**O PRAVNOM STATUSU I DJELOVANJU UREDA ZA PROJEKTE**

**SVJETSKE METEOROLOŠKE ORGANIZACIJEU REPUBLICI HRVATSKOJ**

PREAMBULA

Vlada Republike Hrvatske (u daljnjem tekstu „Vlada”) s jedne strane i Svjetska meteorološka organizacija (u daljnjem tekstu „WMO”)s druge strane, u daljnjem tekstu zajednički „stranke”,

uvažavajući Konvenciju Svjetske meteorološke organizacije, sastavljenu u Washingtonu 11. listopada 1947. (u daljnjem tekstu „Konvencija WMO-a”),

uvažavajući Konvenciju o povlasticama i imunitetima specijaliziranih ustanova, koju je Opća skupština Ujedinjenih naroda odobrila 21. studenoga 1947.,

uzimajući u obzir želju Vlade da pruži domaćinstvo Uredu za projekte Svjetske meteorološke organizacije u Republici Hrvatskoj, sa sjedištem u Zagrebu (u daljnjem tekstu „Ured za projekte WMO-a”),

u dodatnu svrhu utvrđivanja povlastica, imuniteta i olakšica koje će Vlada odobriti Uredu za projekte WMO-a i njegovim službenicima,

želeći urediti druga povezana pitanja,

sporazumjele su se kako slijedi:

DEFINICIJE

Članak 1.

U svrhu ovog Sporazuma:

1. izraz „članice” znači „članice WMO-a, kako je definirano u Konvenciji WMO-a”;
2. izraz „glavni tajnik” znači „glavni tajnik WMO-a”;
3. izraz „voditelj Ureda” znači „voditelj Ureda za projekte WMO-a”;
4. izraz „službenici” znači službenici, kako je definirano u Konvenciji WMO-a, koji su „osoblje WMO-a” zaposleni/upućeni u Ured za projekte WMO-a u Republici Hrvatskoj, posebice voditelj Ureda.

OPSEG SPORAZUMA

Članak 2.

Ured za projekte WMO-a se ovime osniva kao sastavni dio Tajništva WMO-a. Odgovornosti i strukturu Ureda za projekte WMO-a određuje glavni tajnik, a Ured za projekte WMO-a odgovora njemu preko direktora Odjela za razvoj i usluge članica i predstavnika WMO-a za Europu.

Članak 3.

Odredbe ovoga Sporazuma primjenjuju se na djelovanje Ureda za projekte WMO-a. Svi ostali odnosi između WMO-a i Vlade, uključujući aktivnosti tehničke suradnje, uređuju se postojećim postupcima između WMO-a i njezinih članica u skladu s odredbama Konvencije WMO-a.

ODGOVORNOSTI

Članak 4.

Odgovornosti Ureda za projekte WMO-a uključuju suradnju sa svim članicama WMO-a u Regiji VI (Europa), i posebno s članicama iz jugoistočne Europe na projektima WMO-a u područjima meteorologije, uključujući klimatologiju, hidrologiju i srodne discipline.

Posebice, obveze Ureda za projekte WMO-a su:

* koordiniranje projekata koje provodi WMO u jugoistočnoj Europi u suradnji s tehničkim odjelima WMO-a, dionicima i članicama;
* angažiranje stručnjaka i koordiniranje rada stručnjaka mjerodavnih za projektne aktivnosti;
* povezivanje i održavanje veza s korisnicima i dionicima na pitanjima vezanim uz projekte u ime WMO-a;
* organiziranje radionica, sastanaka i događaja kako je opisano u projektnim planovima;
* izvješćivanje Regionalnog ureda WMO-a za Europu i ugovaratelja o provedbi projekata;
* nadziranje proračuna projekata i organiziranje ugovaranja nabave i putovanja zajednički s nadležnim odjelima WMO-a u skladu s Postojećim smjernicama (SI) WMO-a;
* prikupljanje sredstava i doprinošenje razvoju novih projektnih inicijativa u regiji.

OSOBLJE, PROSTORIJE I SREDSTVA

Članak 5.

Glavni tajnik imenuje voditelja Ureda, a Vlada osigurava Uredu za projekte WMO-a jednog člana osoblja s poznavanjem engleskog jezika na puno radno vrijeme.

Članak 6.

Vlada osigurava Uredu za projekte WMO-a prostorije i sredstva koja se odnose na uredski prostor, namještaj i uredsku opremu, bez troškova za WMO.

PRAVNA OSOBNOST

Članak 7.

Ured za projekte WMO-a uživa pravnu osobnost. On ima sposobnost:

1. sklapati ugovore;
2. stjecati i raspolagati nepokretnom i pokretnom imovinom; i
3. pokretati pravne postupke.

SLOBODA DJELOVANJA I SASTAJANJA

Članak 8.

WMO i Ured za projekte WMO-a, kao i članice WMO-a i predstavnici članica, kada sudjeluju u aktivnostima Ureda za projekte WMO-a uživaju u Republici Hrvatskoj slobodu sastajanja, uključujući slobodu raspravljanja i odlučivanja, u okviru uobičajenih zadaća WMO-a.

POVLASTICE I IMUNITETI

Članak 9.

Vlada na WMO, njezin Ured, osoblje, fondove, imovinu i sredstva primjenjuje odgovarajuće odredbe Konvencije o povlasticama i imunitetima specijaliziranih ustanova Ujedinjenih naroda (vidi Prilog XI. ove Konvencije).

Službenici određeni u točki (d) članka 1. ovoga Sporazuma smatraju se službenicima u smislu Konvencije o povlasticama i imunitetima specijaliziranih ustanova Ujedinjenih naroda te im se dodjeljuju povlastice i imuniteti predviđeni odjeljcima 19. i 20. članka VI. te Konvencije.

WMO redovito dostavlja Diplomatskom protokolu Ministarstva vanjskih i europskih poslova Republike Hrvatske popis s imenima, mjestom i datumom rođenja, zemljom porijekla, državljanstvom, fotografijom i statusom ili rangom službenika iz stavka 2. ovoga članka. Navedeni Diplomatski protokol izdaje službenicima posebne osobne iskaznice.

PROVEDBA

Članak 10.

Državnom hidrometeorološkom zavodu povjerava se, u ime Vlade, cjelokupna provedba ovoga Sporazuma.

Članak 11.

Voditelj Ureda, ovlaštenjem glavnog tajnika, predstavlja WMO pred Vladom u primjeni ovoga Sporazuma

RJEŠAVANJE SPOROVA

Članak 12.

Bilo koji spor u vezi s primjenom ili tumačenjem ovoga Sporazuma rješava se izravnim konzultacijama i pregovorima između stranaka.

ZAVRŠNE ODREDBE

Članak 13.

Ovaj Sporazum sklapa se na neodređeno vrijeme i stupa na snagu prvoga dana mjeseca koji slijedi nakon datuma na koji je Vlada obavijestila WMO pisano, diplomatskim putem, o okončanju njezinog unutarnjeg pravnog postupka potrebnog za stupanje na snagu ovoga Sporazuma.

Ovaj Sporazum može se izmijeniti i dopuniti uzajamnim pisanim pristankom stranaka. Izmjene i dopune stupaju na snagu u skladu sa stavkom 1. ovoga članka.

Svaka stranka može okončati ovaj Sporazum u svako doba pisanom obaviješću drugoj stranci diplomatskim putem. U tom slučaju Sporazum prestaje dvanaest mjeseci nakon što druga stranka primi obavijest o okončanju.

Sastavljeno u dva izvornika, svaki na hrvatskom i engleskom jeziku, pri čemu su oba teksta jednako vjerodostojna. U slučaju razlika u tumačenju, mjerodavan je engleski tekst.

|  |  |
| --- | --- |
| Zagreb, 28. rujna 2020.ZaVladu Republike Hrvatskedr. sc. Branka Ivančan-Picek, v. r.glavna ravnateljica Državnoghidrometeorološkog zavoda i stalna predstavnica Republike Hrvatske pri Svjetskoj meteorološkoj organizaciji | Ženeva, 12. listopada 2020. ZaSvjetsku meteorološku organizaciju (WMO)prof. Petteri Taalas, v. r.glavni tajnik Svjetske meteorološke organizacije |

**Članak 3.**

Provedba ovoga Zakona u djelokrugu je tijela državne uprave nadležnog za poslove hidrologije i meteorologije.

**Članak 4.**

Na dan stupanja na snagu ovoga Zakona, Sporazum iz članka 1. ovoga Zakona nije na snazi te će se podaci o njegovom stupanju na snagu objaviti sukladno odredbi članka 30. stavka 3. Zakona o sklapanju i izvršavanju međunarodnih ugovora (Narodne novine, broj 28/96).

**Članak 5.**

Ovaj Zakon stupa na snagu osmoga dana od dana objave u Narodnim novinama.

**OBRAZLOŽENJE**

**Člankom 1.** utvrđuje se da Hrvatski sabor potvrđuje Sporazum između Vlade Republike Hrvatske i Svjetske meteorološke organizacije o pravnom statusu i djelovanju Ureda za projekte Svjetske meteorološke organizacije u Republici Hrvatskoj, sukladno odredbi članka 140. stavka 1. Ustava Republike Hrvatske i članka 18. Zakona o sklapanju i izvršavanju međunarodnih ugovora (Narodne novine, broj 28/96), čime se iskazuje formalni pristanak Republike Hrvatske da bude vezana njegovim odredbama.

**Članak 2.** sadrži tekst Sporazuma između Vlade Republike Hrvatske i Svjetske meteorološke organizacije o pravnom statusu i djelovanju Ureda za projekte Svjetske meteorološke organizacije u Republici Hrvatskoj, u izvorniku na hrvatskom jeziku.

**Člankom 3.** utvrđuje se da je provedba Zakona u djelokrugu tijela državne uprave nadležnog za poslove hidrologije i meteorologije.

**Člankom 4.** utvrđuje se da na dan stupanja na snagu Zakona, Sporazum iz članka 1. Zakona nije na snazi te će se podaci o njegovom stupanju na snagu objaviti naknadno, sukladno odredbi članka 30. stavka 3. Zakona o sklapanju i izvršavanju međunarodnih ugovora.

**Člankom 5.** uređuje se stupanje na snagu Zakona.